Ole Stavad (S), 2002-03-12:
Jeg vil også godt starte med at sige tak til statsministeren specielt, for det var dér, den store uddybning var, og til indenrigs- og sundhedsministeren for de konkrete besvarelser, vi har fået på alt det, der nu er sat i værk, efter at det hele er ramlet sammen, eller at alle ulykkerne er blevet kendt i en bredere kreds.
Det synes jeg faktisk var helt i orden og meget oplysende, og det hører jeg sådan, at det kan vi i fællesskab lave opfølgning på, og det vil jeg gerne give et socialdemokratisk tilsagn om.
Men der er jo i de to forespørgsler, der er rejst her, ikke mindst i den forespørgsel, der er rejst af Enhedslisten, ud over det helt aktuelle også nogle andre spørgsmål, der rejser sig, som jeg godt vil koncentrere mig lidt om, i hvert fald i en del af min tale på Socialdemokratiets vegne.
For det forløb, vi har set oprullet i medierne de seneste 5 uger, har været både grotesk og utroligt. For Farumborgerne, som kommer til at betale regningen, må det være direkte chokerende.
Myten, som Venstre har forsøgt at udbrede, om, at man kan få det dobbelte til den halve pris, må vi sige er godt og grundigt punkteret.
Mange har også ventet på tidspunktet, hvor Venstres Farummodel ville bryde sammen, men alligevel tror jeg, at bragets størrelse kommer bag på de fleste af os.
Der er ikke kun afdækket fantasifulde finansieringsmodeller, Venstrekammerateri og sammenspisthed, men tilsyneladende også strafbare forhold, som nødvendiggør brugen af paragrafferne i straffeloven, som anvendes ved grov økonomisk kriminalitet, hvis man altså skal tro veldokumenterede oplysninger i pressen. Men jeg vil også gerne sige, at det ændrer ikke ved, at der eksempelvis på integrationsområdet er foregået spændende og vellykkede initiativer i Farum.
Vi kan så også måske i en parentes konstatere, at lige nøjagtig på udlændingeområdet har borgmester Peter Brixtofte forholdsvis konsekvent været i lodret opposition til sit eget parti, Venstre. Den Venstrestyrede Farum Kommune har i flere år været en modelkommune for det, som Venstre gerne vil for alle kommuner i hele landet.
Det har statsministeren og andre ledende Venstrefolk forsøgt at fortrænge de seneste 5 uger.
Man har lagt al den afstand, som det har været muligt, til Farumsagen.
Ledende Venstreministre med statsministeren i spidsen har forsøgt at fortrænge og løbe fra det, som man har sagt tidligere.
Må jeg have lov til at opfriske hukommelsen med nogle enkelte citater.
Først sagde den daværende direktør i Jydsk Rengøring og også daværende finanspolitisk ordfører for Venstre, den nuværende finansminister, den 14. juni år 2000 til Ritzau, og det var faktisk en kommentar til lånebekendtgørelsen: »Det er dybt godnat, at man forhindrer kommunerne i at gøre det optimale, sale and lease back, til at finansiere ombygning og renovering af skoler og daginstitutioner.
Nu tvinges de ud i det dyreste: Lange lån med høj rente, fordi man er skræmt ned i musehullet over, at Farum har gjort det, som for mange er det indlysende rigtige.«
Eller endnu et citat af den nuværende finansminister som en kommentar til salget af rensningsanlægget tilbage i sommeren 1998: »Problemet er, at man ikke i alle kommuner har gjort som i Farum.
Det er et forhistorisk synspunkt, at en kommune skal eje noget selv.«
Herefter opfordrede dengang hr. Thor Pedersen alle kommuner til at følge Farums eksempel med ordene »for så bliver vi alle sammen rigere, og skatteborgernes penge bliver brugt optimalt«.
Det stod at læse i Jyllands-Posten den 12. juli 1998.
Eller finanslovdebatten for godt et år siden, hvor Venstres ordfører, der også var den nuværende finansminister, sagde: »Man kan også lære af Farum Kommune. Hvis alle kommuner var lige så effektive i deres administration som Farum, kunne der spares et milliardbeløb.«
Det kan man jo så finde i Folketingstidende fra den 14. december år 2000.
Også den nuværende statsminister har kommenteret salget
af rensningsanlægget i Farum
Her citeres fra Politiken den 15. august 1998: »Da jeg kom hjem fra min sommerferie i Frankrig og kunne gøre status over sommeren, glædede det mig utrolig meget at se debatten om Farum-modellen.
Det har netop været en sommerdebat med et spændende og perspektivrigt politisk indhold«, sagde Venstres formand og nuværende statsminister, som fortsatte: »Med den model rejser der sig en virkelig debat om, hvordan vi kan give borgerne en bedre service for de samme eller færre penge.
for, at kommunerne tænker nye tanker om, hvordan vi får mere ud af pengene«.
Det fremgår også af dagbladet Information den 22. september 1998, at Venstres dengang nyvalgte næstformand, den nuværende indenrigs- og sundhedsminister, var i gang med en turné rundt i hele landet for at møde Venstres ca. 1.500 byrådsmedlemmer for at lære dem om udlicitering, som det blev praktiseret i Farum.
Senest har indenrigs- og sundhedsministeren i forbindelse med sit såkaldte frihedsbrev til kommunerne ifølge Ritzau den 22. januar her i år, altså for under 2 måneder siden, som minister rost Farum Kommune for »at være med til at sprænge rammerne for, hvad en kommune kan og ikke kan«.
Man må jo give indenrigs- og sundhedsministeren ret i, at Venstres Farummodel virkelig har sprængt rammerne, men om det er rosværdigt, ja, det tror jeg, det kan blive svært at få mange borgere i Farum til at tilslutte sig, når de i hver enkelt familie i Farum i de kommende år får regningen for et Venstreeksperiment, som helt mistede jordforbindelsen og til sidst så stort på love og regler for en ansvarlig forvaltning af borgernes penge. Jeg vil godt sige, at det beskylder jeg heller ikke den nuværende minister for at mene er en god idé.
Men det blev konsekvensen, og en af konsekvenserne, som forespørgslen efterlyser, må derfor også uundgåeligt blive, at borgerne i Farum får en meget betydelig efterregning, som ingen kender størrelsen af i dag.
Det synes jeg er slemt nok.
Noget andet er så, at Venstres og dermed regeringens model og løfter om mere velfærd af en højere kvalitet til en lavere pris er faldet sammen med et brag.
Nu er det kun nedskæringer og forringelser af det danske velfærdssamfund som svar på Venstres og regeringens skattestop.
Og man kan måske tillade sig at spørge - vi har jo statsministeren her - om det var derfor, at statsministeren i sidste uge var ude at forberede befolkningen på, at skattestoppet bliver meget midlertidigt, ja, bebudede dets endeligt, næsten inden det er sat i værk.
I så fald skal statsministeren ikke høre kritik for det, hvis han ærligt og redeligt vil stå frem og vedstå, at man har forsøgt at stikke befolkningen blår i øjnene.
Man kan ikke få det dobbelte til den halve pris.
Det må vel også få konsekvenser for regeringens skattestop over for kommunerne.
Eller kan man?
Regeringen med statsministeren i spidsen skylder befolkningen at erkende, at fundamentet for det, Venstre lovede i valgkampen, i betydelig udstrækning er brudt sammen med det, vi nu er vidner til.
De mange lette milliarder, som man har kalkuleret med, er væk.
Det var et illusionsnummer, som er en tryllekunstner værdig, men som ikke hører hjemme i politik, hvor det handler om rigtig levende mennesker.
Regeringen må opgive sin centrale styring af hver eneste kommune, som man er startet på de første 3 måneder, og som man har bebudet vil blive strammet yderligere fremover.
Ofrene for den politik bliver titusindvis af helt almindelige danske borgere rundtomkring i vore amter og kommuner, som ikke kan få den hjælp, som de har brug for, og som regeringspartierne stillede i udsigt ville blive endnu bedre i de kommende år.
Det var varm luft.
Erkend det og lad være med at gøre arbejdet umuligt for de mange lokalpolitikere
, så de ikke tvinges til at gennemføre nedskæringer over for jævne folk, som har brug for fællesskabets hjælp.
Og så lige nogle bemærkninger også til det, der mere vedrører F 23. Der ligger en vigtig fælles opgave, som også fremgår af forespørgslen F 25, i at få analyseret, hvordan det kunne gå så galt, og dermed lære, hvordan vi kan undgå, at det nogen sinde gentager sig.
Her bliver det vigtigste at holde balancen.
Et enkelt eksempel som det, vi ser i Farum, må ikke få os til at gøre det sværere i alle de andre kommuner og amter, hvor demokratiet fungerer, lovene respekteres og alle er optaget af at løse opgaverne i fornuftigt samarbejde.
Vi står under alle omstændigheder over for en reform af det kommunale tilsyn, som det har været nævnt, i næste samling, og her må vi tage erfaringerne med fra Farum, som også indenrigsministeren har givet tilsagn om. Jeg tror også, at der er behov for, at mindretalspolitikere i vore kommuner og amter får en mulighed for at hente uvildig rådgivning, når man ikke kan få det i sin egen forvaltning.
Det vil ikke være unaturligt, om det var en opgave, som KL og Amtsrådsforeningen vurderede om ikke de kunne tage på sig og give kommunalbestyrelser og amtsrådsmedlemmer, der kommer i den situation fremover.
Vi har størst tillid til, at politiet har de nødvendige instrumenter for at få mest muligt af sandheden frem.
I øjeblikket mangler vi overblik over, hvem der undersøger hvad.
Det overblik forventer jeg at regeringen vil hjælpe os med at få, og vi vil gerne give tilsagn om, at vi vil være konstruktive i den sammenhæng, både i forhold til lovgivningen og i forhold til de ting, der i øvrigt skal foretages, for at medvirke positivt til at finde løsninger i fællesskab.